# REPUBLIKA HRVATSKA

# ZAGREBAČKA ŽUPANIJA

**GRAD SAMOBOR**

**Gradsko vijeće**

KLASA: 021-05/17-01/5

URBROJ: 238-11-04/3-17-2

Samobor, 07.09.2017.

## ZAPISNIK

s 3. sjednice Gradskog vijeća Grada Samobora, održane 07. rujna 2017. godine u prostorijama Gradske vijećnice Grada Samobora, Trg kralja Tomislava 5, Samobor.

**Započeto u 14.00 sati**.

**NAZOČNI VIJEĆNICI:** Petra Babojelić, Franjo Bedeničić, Miljenko Bišćan, Davor Daničić, Marinko Džepina, Irena Franceković, Damir Gorišek, Maja Gračanin, Ivan Horvat, Đurđica Jančikić, Svebor Labura, Željko Mataušić, Lovro Mihelić, Andrija Noršić, Ivan Patekar, Zlatko Rešetar, Vladimir Skendrović, Damir Skok, Miran Šoić, Ivana Šolčić, Franjo Štefanić, **te je naknadno stigla** Irena Kapor

**IZOČNI VIJEĆNICI**: Željko Bošković - opravdao, Vinko Jaklenec - opravdao, Ivan Kaselj - opravdao

**PROČELNICA:** Ana Vlah

**OSTALI:**

* Krešo Beljak, gradonačelnik Grada Samobora
* Sanja Horvat Iveković, zamjenica gradonačelnika Grada Samobora
* Željko Stanec, zamjenik gradonačelnika Grada Samobora
* Željko Radovanić, Mario Anušić, Valentina Horvat, Zvonko Župančić, Juro Horvat, Mladen Ogrinc, pročelnici upravnih tijela Grada Samobora
* Krunoslav Znika, v.d. pročelnika Upravnog odjela za gospodarstvo
* Tamara Mekinjić, unutarnja revizorica
* Petra Aralica, savjetnica za medije i protokol u Uredu gradonačelnika
* Josip Petrić, viši referent za informatičke poslove u Uredu gradonačelnika

**Predstavnici sredstava javnog priopćavanja.**

**ZAPISNIČARKA:** Nada Gorišek

**MIRAN ŠOIĆ** – Danas bi započeli svoju 3. sjednicu, kao što je i uobičajeno predlažem da izvršimo brojanje i da vidimo tko nam je tu nazočan od vijećnika na sjednici.

**ANA VLAH** – Pristupamo utvrđivanju nazočnosti na sjednici prozivkom vijećnika.

**MIRAN ŠOIĆ** – Utvrđujem da je od 25 vijećnika na današnjoj sjednici nazočan 21 vijećnik.

Prije nego prelazimo na Dnevni red predložio bih da verificiramo naš Zapisnik s 2. sjednice, koja je održana 12.07.2017. godine.

Da li ima netko primjedbi na tekst Zapisnika, koji ste primili na vrijeme i pročitali, dosta je obiman? S obzirom da nema, dajem isti na glasovanje.

Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

**I.**

Verificira se Zapisnik sa 2. sjednice Gradskog vijeća Grada Samobora održane 12. srpnja 2017. godine, u tekstu kao što je dan u materijalima za sjednicu.

**II.**

Tekst Zapisnika prilaže se ovom zaključku i njegov je sastavni dio.

 **MIRAN ŠOIĆ** - Primili ste Dnevni red za današnju sjednicu, da i njega prihvatimo prije Aktualnog sata, dakle dobili ste deset točaka u Dnevnom redu.

 Da li ima kakve potrebe za dopunu Dnevnog reda?

 Ako nema dajem na glasanje Dnevni red.

 Nakon provedenog glasovanja Gradsko vijeće Grada Samobora jednoglasno je (21 "za") usvojilo sljedeći

**DNEVNI RED**

1. Prijedlog odluke o obavljanju dimnjačarske djelatnosti na području grada Samobora
2. Prijedlog odluke o dodjeli Nagrada za životno djelo Grada Samobora u 2017. godini
3. Prijedlog odluke o dodjeli Nagrada Grada Samobora u 2017. godini
4. Polugodišnji izvještaj o izvršenju Proračuna Grada Samobora za 2017. godinu
5. Izvješće o radu gradonačelnika Grada Samobora za razdoblje od 01.01. do 30.06.2017. godine
6. Prijedlog zaključka o davanju prethodne suglasnosti na Prijedlog statutarne odluke o izmjenama i dopunama Statuta Ustanove za upravljanje sportskim objektima Sportski objekti Samobor
7. Prijedlog zaključka o imenovanju ravnatelja Gradske knjižnice Samobor
8. Prijedlog zaključka o imenovanju ravnatelja Samoborskog muzeja
9. Prijedlog zaključka o imenovanju ravnatelja Ustanove za upravljanje sportskim objektima Sportski objekti Samobor
10. Ostale informacije.

MIRAN ŠOIĆ - Evo, onda možemo otvoriti i naš "Aktualni sat" s pitanjima. Imamo već i prijavljenih govornika koji su se prijavili kada su dolazili.

MARINKO DŽEPINA - Moje pitanje bi bilo upućeno gradonačelniku, ali s obzirom da ga nema, onda vjerojatno može zamjenik gradonačelnika ili netko od pročelnika odgovoriti, a odnosi se na izgradnju ili rekonstrukciju ovog mosta u Perkovčevoj ulici. Zanima me naime informacije s današnjim danom. Kako radovi napreduju? Da li je probijen rok? I kada je konačni rok za dovršetak tih radova na tom mostu, da li je to u bližoj ili daljnjoj budućnosti?

Drugo pitanje koje me zanima isto tako bih uputio: da li je započeta zamjena javne rasvjete s LED sustavom? Zanima me naravno, koliko će svjetiljki trebati zamijeniti i u koliko će to faza ići? Koliko je do sada ukupno tih svjetiljki zamijenjeno, odnosno koliko je do sada uspostavljen taj novi sustav s LED rasvjetom? Ono što je najvažnije na kraju zanima me, kolika će to ušteda biti za Grad Samobor?

MIRAN ŠOIĆ - Evo, gosp. zamjenik Željko Stanec.

ŽELJKO STANEC - Što se tiče konkretnog pitanja uvaženog vijećnika gosp. Marinka Džepine. Na prvo pitanje, što se tiče konkretno mosta u Perkovčevoj, odnosno tog glavnog mosta koji vodi prema Trgu kralja Tomislava, radi se o sanaciji mosta, nije niti rekonstrukcija, niti izgradnja, nego isključivo sanacija mosta. Rok je 11.09., planirali smo da bi taj most trebao biti gotov do 04.09. Osobno sam prije mjesec i pol razgovarao s izvođačima da radi početka nove školske godine pokušaju taj most završiti, bez obzira što u ugovoru piše 11.09. da ga probaju završiti do 04.09. Izvođač tih radova je APEX-ING, firma koja je specijalizirana za te mostove. Možda je namjera i pitanja, možda je bilo zbog čega su se, to svi znamo da su se, kocke koje je postavio njihov kooperant s tog mosta vadile. Isključivo je razlog bio nestručno postavljanje tih kocaka i Grad Samobor, osobno je gradonačelnik Grada Samobora sa stručnim službama Grada naredio da se te kocke izvade van, da se uvede novi izvođač tih radova, znači kooperant koji te kocke zna postaviti. Novi kooperant je onaj što je isto te kocke postavio na križanju Perkovčeve i Zagrebačke ulice, i kako sada situacija stoji ti bi radovi trebali biti završeni u ugovorenom roku, a to je 11.09. Znači ugovor se ne probija, cijena ostaje ista od 484.000,00 kn, koje je potpisano ugovorom, naravno plus PDV.

Što se tiče drugog postavljenog pitanja, izmjena stare javne rasvjete za novu LED tehnologiju, ona ide dinamikom koja je na neki način predviđena. Grad Samobor je, tj. trgovačko društvo Komunalac raspisalo natječaj za nabavku novih LED svjetiljki, radi se o 1080 svjetiljki koje će se izmijeniti ove godine. Što se konkretno tiče učinjenog posla, posao traje sada nepunih sedam - osam dana, izmijenjeno je na Ulici Grada Wirgesa od križanja Ulice Petra Krešimira prema Tifonu, taj dio javne rasvjete, izmijenjena je javna rasvjeta u Ulici Hrvatskih bratovština, čak i na WEB stranicama Grada Samobora, nemojte me držati za riječ, imali smo to čak i poslikali smo taj dio da javnost vidi koja je u principu razlika između stare rasvjete i te nove LED tehnologije. Plan izmjene tih svih rasvjetnih tijela na području grada Samobora, a radi se o 8400 rasvjetnih tijela, odvijat će se još naredne tri godine, znači to bi bilo sve zajedno četiri godine da bi taj cijeli projekt izmijene javne rasvjete na području grada Samobora trebao biti obavljen. Neki matematički ili financijski pokazatelji, što bi Gradu Samoboru donijela ta izmjena javne rasvjete, poznato je da građani Grada Samobora plaćaju javnu rasvjetu u iznosu od 4.000.000,00 kn, postavom svih tih novih rasvjetnih tijela, odnosno LED rasvjete ušteda je između 78 do 80%, a to bi negdje na grubo bilo, znači građani bi plaćali tih 1.000.000,00 kn, a ušteda bi bili od 3.000.000,00 kn. Na to treba još napomenuti da je uključeno još i održavanje te javne rasvjete koje neće biti potrebno, a Grad Samobor sada plaća trgovačkom društvu Komunalac 1.300.000,00 kn godišnje održavanje te javne rasvjete. Znači investicija će se isplatiti u potpunosti nakon šest godina i Grad Samobor će dalje imat trošak od 1.000.000,00 kn nakon šeste godine, što se tiče te nove tehnologije te LED rasvjete. Mislim da ste zadovoljni s odgovorom.

IVAN HORVAT - Imam dva prijedloga u ime Mjesnog odbora Grdanjci. Prijedlozi se odnose na sljedeće:

 Grdanjci se prostiru skroz gore do Gabrovice i zadnji kućni broj je 89, OPG Kršlin. Tabla Grdanjci nalazi se kod Škole, to je kakvih kilometar prije završetka sela i poštar kada donosi poštu OPG Kršlin se vraća jer on smatra da dalje sela nema. Molim da se ta tabla oznake mjesta izmjesti na početak sela prema Žumberku.

Isto tako OPG Kršlin, a to smo i pismeno zatražili, zamolio da se tamo napravi nekakav pješački prijelaz ili uspori brzina, jer baš su na zavoju, a sve više i više im gostiju im dolazi, pa postoji mogućnost od kakve nesreće.

DVD Grdanjci su intenzivno počeli raditi s djecom, sve više i više se djece uključuje, a ispred prostorije u Društvenom domu Grdanjci parkiraju se automobili i praktički je onemogućeno izlaziti vatrogasnom vozilu van, a i djeca ne mogu taj prostor koristiti, jer ujutro rano dođu parkirati automobile. Molimo da se iznađe rješenje da se tamo nekako postave barijere i rampa za ulaz i izlaz vozila. Ako treba mi ćemo to i pokazati kako smo to zamislili da se to napravi. To su ta dva prijedloga.

 Imam i jednu pohvalu, u nedjelju smo otvorili u Javorku Društveni dom, jedno malo zdanje, prekrasno zdanje. Davnih godina mještani Javorka su otkupili kuću privatnu, pola je dao Grad, pola su skupili oni i ta kuća je s vremenom postala trošna i evo sada je to obnovljeno. To bi mogao biti jedan uzor kako možemo rješavati društvene domove po malim selima da se ljudi imaju gdje okupljati, a ne da radimo velika zdanja koja onda stoje prazna. Molim da se na taj način vidi mogućnost rješavanja problema na Bedri i na Kostanjevcu, a u Grdanjcima molimo samo da se zatvori nadstrešnica koja je već napravljena, time bi mi dobili još jednu prostoriju za društveni rad vatrogasaca i općenito.

 DAVOR DANIČIĆ - U ime Gradske četvrti Južno naselje postavio bih jedno pitanje. Zadnje vrijeme dobivamo veliki broj upita u vezi vlaka Samoborček, koji je jako devastiran, pa ne znam da li se mogu iznaći sredstva da se taj vlak renovira. Evo, samo toliko.

 SANJA HORVAT IVEKOVIĆ - Zahvaljujem se na ovom pitanju. Dakle, radi se o našoj lokomotivi Samoborčeka koja je smještena u Južnom naselju i kao takva je prepoznatljiv simbol našeg Samobora. Naravno da treba napomenuti da mi kao Grad i naše institucije koje su uključene u rad Grada vode brigu i o takvim objektima, pa u suradnji s civilnim društvom, našim udrugama Rotary klubom, Društvom inženjera i tehničara grada Samobora i u suradnji sa Samoborskim muzejom napravljen je jedan vrijedan projekt rekonstrukcije sanacije te lokomotive, te je dobra vijest da nas je Zagrebačka županija odlučila poduprijeti u tom projektu te nam je dodijelila iznos od 30.000,00 kn. Naravno da ćemo mi tu kao Grad Samobor iznaći još dodatnih sredstava, te bi u što skorijem roku trebali započeti s određenim radnjama na tim lokomotivama koje će uključivati različite radnje da se naravno sačuva ta lokomotiva, to su poslovi rekonstrukcije, sanacije i slično. Vjerujem da će se sačuvati ta lokomotiva, a isto tako vodimo brigu da u budućnosti kada tamo planiramo isto tako urediti još i dodatno prostor oko dječjeg igrališta i tog cjelokupnog parka, da i ona dobije još svoju veću vrijednost u tom prostoru.

 DAMIR SKOK - Ja bih u principu više kao pitanje ili repliku na izlaganje gosp. Staneca, u vezi tog planiranja sanacije na rekonstrukciji sanacije mosta. Kaže gosp. zamjenik da je apelirao na izvođače da to bude gotovo do 04.09., do početka školske godine, no nije mi jasno zašto nije ugovoreno da bude gotovo do 04.09., a ne do 11.09., jer ne znam tko je od vas ovaj tjedan pokušavao proći Obrtničkom, Stražničkom i doći do škole ili bilo čega, jer je to bila potpuna blokada prometa. Prvi tjedan je za prvašiće pa su ujutro prisutni policajci, ali samo popodne imate kompletno do pola Jelačićeve sve blokirano. Tako da mislim da bi trebalo paziti prilikom planiranja nečega da bude do samog početka školske godine, a ne da apeliramo na izvođača nego da to ugovorimo s izvođačem. Mislim da je to kompletno, rekao bih i neke druge stvari koje su se radile, od rotora na dalje, da bi trebalo postaviti drugačiji kriteriji u smislu vremenskog roka izvođenja određenih radova, jer mislim da su predugi.

 MIRAN ŠOIĆ - Evo, gosp. Stanec možda samo radi ugovora i ugovornih rokova.

 KREŠO BELJAK - Ovo identično pitanje sam ja postavio tu prije nešto više od osam godina, potpuno identično pitanje, još je bio pok. pročelnik Kovačić živ, ali znate kada radite određene stvari onda i naučite određene stvari, tako da nije sve to s ove pozicije čelnika gradske uprave i s pozicije pročelnika u gradskoj upravi isto kao i s pozicije ljudi koji to gledaju sa strane pa ne znaju kako stvari funkcioniraju. Naravno da su radovi ugovoreni, a ne, nije se apeliralo, nego se ugovorilo s određenim rokovima. Naravno da će izvođač na kraju biti taj koji će platiti štetu, odnosno kojem neće biti plaćeno, jer će biti penaliziran zbog kašnjenja radova. Stvari se odvijaju na način da imate Zakon o javnoj nabavi prema kojem morate određene stvari postupati, ne određene stvari nego sve stvari postupati. Ja znam da je to vama nekima tu smiješno, vidim da se neki smješkaju, ali to je jednostavno tako kako je. Mi smo imali dvije opcije, pustiti da kocke budu složene onako kako su bile složene prvotno, a onda bismo imali napade i od vas vijećnika i od cjelokupne javnosti grada Samobora, ne jedan dan, dva dana, sedam dana ili deset dana, koliko su prolongirani radovi, nego do termina dok se kocke ne bi složile na odgovarajući način. Imamo cijeli niz čimbenika u toj proceduri, a jedan od njih se zove nadzor, nadzor plaća Grad, tako da je i on zakazao i on će isto tako biti penaliziran, jer žalosno je da ja kao gradonačelnik moram doći kada su radovi pri kraju pogledati kako to sve skupa izgleda i vidjeti da nije napravljeno kako se spada, pa onda radnicima reći da mogu ići doma, nadzoru reći da ide doma. Praktički inzistirati da se napravi kako se spada i mislim da je na kraju ipak napravljeno onako kako to zahtjeva struka.

 Bili su spomenuti rotori i svi ostali radovi, da ja sam sam nezadovoljan zbog toga, jer određene stvari nisu onako kako bih ja to htio. Što se tiče samih rokova, rokovi su mogu reći, a to mogu potvrditi pročelnici i svi oni koji su pratili rad na Kolegiju gradonačelnika, najkraći mogući, ostaje nam opcija na čemu sam ja inzistirao i inzistirat ću i dalje, da se ubuduće, odnosno cijelo vrijeme kada se izvode radovi u centru grada obaveže izvoditelj da se radi ako treba i tri smjene i da se radovi naprave što je to brže moguće.

 DAMIR SKOK - Poštovani gradonačelniče, kada je gosp. Džepina postavljao pitanje i kada je gosp. Stanec dao odgovor htio sam samo reći, moje pitanje nije bilo da su oni probili radove, i apsolutno mi je poznat sustav javne nabave i proces, radim u ustanovi, i znam koliko je dobro oko pitanja smanjenja korupcije i svega, opet s druge strane vas koji puta koči, to mi je apsolutno jasno. Moje pitanje nije bilo niti zlonamjerno, nego čisto o planiranju, neovisno o javnoj nabavi. Zašto nismo planirali i ugovorili do 04.09, a ne do 11.09. Mislim da je jako dobro da ste i vi reagirali i svi, nakon što ste javno primijetili da te kocke nisu dobro postavljene, dapače. Nego zbog čega ne bi planirali da nešto završi prije početka školske godine, a na to možemo utjecati neovisno o javnoj nabavi, govorimo o sedam dana. Apsolutno vas ne želim niti učit poslu, niti ništa, nego mi je to bilo jednostavno logično pitanje.

 KREŠO BELJAK - Dobro, moram uvažiti u potpunosti primjedbu gosp. Skoka, mislim da je apsolutno u pravu i da je napravljena pogreška kod ugovaranja samih radova koji su ugovoreni tako da nisu u skladu s početkom školske godine, tu ste apsolutno u pravu.

 MAJA GRAČANIN - Imala bih dva pitanja u ovom aktualnom satu, a odnose se na školstvo. Zanima me možete li nas vijećnike i širu javnost izvijestiti o sudjelovanju Grada Samobora u projektu Vjetar u leđa, Faza III, a kojima su i ove školske godine 2017./2018. odobrena bespovratna sredstva iz Europskog socijalnog fonda i to za provedbu Projekta pomoćnika u nastavi kojim se omogućava jednaka mogućnost obrazovanja za svu djecu, a koji je osobito namijenjen djeci s teškoćama u razvoju. Zanima me točno o kojoj se vrijednosti radi, na koje razdoblje se odnosi projekt ova faza, da li možda možete dati usporedbu s Fazom II projekta, jel je obuhvaćeno više učenika, više pomoćnika i da li su tu sve samoborske škole uključene, osnovne naravno?

 Drugo pitanje također vezano za škole. Ljetni praznici su bili prilika da se zgrade osnovnih škola i dječjih vrtića obnove, kako bi naše najmlađe stanovnike dočekali bolji uvjeti. Molim informaciju u kojim se školama i vrtićima radilo, te koji radovi su izvedeni i koliko nas je to koštalo? Budući da imamo jednu jako dobru vijest gdje u Samoboru imamo povećan broj upisa prvašića, kakvi su nam planovi u narednom razdoblju.

 SANJA HORVAT IVEKOVIĆ - Zahvaljujem se na upućenom pitanju koje se tiče ulaganja u školstvo i općenito poboljšanje uvjeta školovanja naših osnovnoškolaca. Naravno veselimo se tome što smo i dalje uspjeli dobiti sredstva iz Europsko socijalnog fonda, koji se tiču financiranja pomoćnika u nastavi, a koji znatno olakšavaju školovanje i djece koja imaju poteškoće u razvoju, naravno i nastavnom osoblju i općenito široj zajednici. To cjelokupno vrijeme kada smo išli s tim projektom bila nam je misao vodilja da jednostavno olakšamo što većem broju đaka to školovanje, odnosno inkluziju u cjelokupni sustav školovanja, odgoja i obrazovanja. Treba napomenuti da smo mi i do tada naravno kao Grad Samobor samostalno financirali pomoćnike u nastavi i kada smo vidjeli da postoji mogućnost uključivanja u ovaj projekt, što ne kažemo da se i drugi gradovi nisu uključili u županiji, ali mi smo odmah u početku krenuli kada se išlo s tim projektom da što više pokušamo dobiti pomoćnika u nastavi koje direktno financira upravo Ministarstvo obrazovanja preko Europskog socijalnog fonda. Ovo je sada projekt koji je zapravo ugovoren na četverogodišnje razdoblje, oko 5.000.000,00 kn će biti kroz to četverogodišnje razdoblje isplaćeno Gradu Samoboru, tu naravno i mi trebamo participirati, jer znamo da smo prema indexu razvijenosti kao jedinica lokalne samouprave, Grad koji je svrstan visoko na toj rang listi razvijenosti, te naravno samim time trebamo nešto više sredstava uključiti u ovakve projekte, a to je oko 15%. Ovo godine ćemo imati 28 pomoćnika direktno financirano iz tog fonda, za nešto više đaka. U svim samoborskim školama se to i provodi. S obzirom da smo morali ustrojiti posebni razredni odjel u školi Rude, tako da zapravo svaka škola ima te pomoćnike u nastavi.

 Evo, to bi se isto tako nadovezali na vaše sljedeće pitanje, koje se tiče općenito ulaganja u školstvo. Naravno da nas veseli činjenica da imamo povećanje broja prvašića, ali općenito i povećanje broja učenika na razini Grada, što dokazuje da smo sredina privlačna za život u jednoj široj zajednici i da nas mlade obitelji odabiru kao mjesto za svoj život, a naravno to donosi određene infrastrukturne probleme o kojima vodimo računa. Mislim da smo svi ovdje svjesni da škola Bogumil Tonija, to već svi znaju, sigurno ovdje svako ima nekog đaka u toj školi, da oni rade doslovno u takvom prostoru gdje je svaki metar kvadratnog prostora iskorišten i da naprosto treba ići prema tome da ta škola dobije nove prostorne kapacitete. Na tome intenzivno radimo, obavili smo inicijalne razgovore s Ministarstvom obrazovanja i Zagrebačkom županijom, te i uz pomoć našeg gradonačelnika, saborskog zastupnika, vjerujemo da ćemo krenuti s realizacijom. Imamo jedan prazan prostor na području vojarne, koji je prostor idealan koji bi se mogao pretvoriti, odnosno dati za potrebe škole Bogumil Tonija, kako bi oni stvarno mogli raditi u adekvatnim uvjetima. Ne bismo voljeli da mora biti treća smjena, ali ako će i to trebati jedno vrijeme funkcionirati, neka se uvede i treća smjena, ali stvarno želimo dati i uložiti maksimalne napore da škola Bogumil Tonija dobije zasluženi prostor. Eto, dolaze naša djeca i zaslužuju da budu u adekvatnim prostorima. Naše škole imaju izvrsne rezultate, naši đaci su državni prvaci i mi o tome trebamo voditi brigu i nagraditi što škole, đake, roditelje i općenito naše građane Samobora.

 PETRA BABOJELIĆ - Moje pitanje upućeno je od strane Udruge mladih, Kluba učenika i studenata grada Samobora, a uputila bih ga zamjenici gradonačelnika, gđi Sanji Horvat Iveković. Obzirom da je prošlo već par mjeseci od otvorenja našeg prekrasnog Centra za mlade, popularnog Bunkera, zanima me kako ste zadovoljni odazivom mladih na projekte i aktivnosti koje se tamo odvijaju? Da li su za sada vaša očekivanja ispunjena? I ako nam u kratko možete reći, da li ima kakvih noviteta, odnosno novih aktivnosti koje će se provoditi sada u jesenskom i zimskom periodu za naše mlade?

 SANJA HORVAT IVEKOVIĆ - Zahvaljujem na još jednom pitanju uvaženoj vijećnici, koja je ovdje na neki način prenijela ovdje glas mladih. Naravno, Centar za mlade upravo je i u tu svrhu bio i otvoren i jedan od projekata koji smo stvarno dali sve od sebe da ga realiziramo i da sada zapravo imamo takav prostor koji, evo, dolaze pogledati i iz drugih institucija. Nedavno su nas pohodili iz Ministarstva socijalnih poslova, ne znam sada puni naziv, po novome obitelji i demografije, i iznenađeni su da imamo takav prostor u Samoboru. Slijedom toga nas je isto tako Udruga gradova prepoznala na državnoj razini, te nas očekuje u mjesecu prosincu nacionalni susret savjeta mladih, gdje će doći oko stotinjak mladih u Samobor vidjeti ovaj prostor, na koji način funkcionira, a domaćin će biti naš Savjet mladih, što nas jako veseli i nadamo se da ćemo se pokazati svi zajedno kao dobri domaćini. Naravno, malo je tijekom ljetnih mjeseci Centar za mlade radio, nije možda bilo onako u onom opsegu svaki vikend pun programa, no evo od prošlog vikenda ponovno su različiti programi što se tiče vikenda. Isto tako organizirana je bila razmjena srednjoškolskih udžbenika, koja se isto pokazala kao dosta dobar program. Kroz naredno razdoblje različite udruge provodit će određene programe koje se tiču i radionica, suradnje s mladima, isto tako radionice za roditelje, za sve one koji zapravo žele raditi s djecom. To sve osmišljavaju ne samo mladi, nego i sve stručne osobe koje prepoznaju sve potrebe koje mladi danas imaju u ovo doba. Isto tako biti će tu različitih programa što se tiče zabavnog programa, ali uistinu želimo da to mjesto postane i mjesto gdje se može doći do konkretnih informacija, a ne samo zabavnog tipa, nego da bude upravo i Centar za mlade koji pruža edukaciju. Na kraju krajeva da bude jedna institucija koja je zamišljena kao mjesto gdje mladi stvarno nađu sve ono što njima danas treba, a i zbog toga je taj prostor osnovan.

 VLADIMIR SKENDROVIĆ - Naime, s obzirom da na dobar dio postavljenih pitanja još na prošloj sjednici, za koje smo trebali dobiti odgovor u pisanom obliku, ti odgovori su bili dosta nekvalitetno sročeni, a neke čak nismo ni dobili. Ja ću odustati od dobrog dijela pitanja, s ciljem da možda u direktnom kontaktu s nadležnima po tim pitanjima uspijemo dobiti kvalitetnije odgovore. Odustat ću i od nekih pitanja koja imaju predznak politički, da ne odvedemo raspravu na ovom Gradskom vijeću u jednom smjeru koje možda bi oduzelo previše vremena. Zato ću se bazirati na samo dva pitanja, čisto su tehničke naravi.

Naime, mještani Molvica su meni uputili zamolbu da pitam, da li je i u kojoj fazi otkup određene parcele nasuprot crkve, za koju je kod njih predviđena izgradnja ili određeni društveni sadržaji i da li će to biti ove godine realizirano? To je prvo pitanje.

 Drugo pitanje je nastavak na odgovor koji sam dobio od gosp. Anušića, vezano za uporabnu dozvolu za zgradu Javne vatrogasne postrojbe. Ne znam da li možda gosp. pročelnik nije razumio moje pitanje ili je neki drugi razlog. Naime, ja ne sumnjam da dozvola postoji, to je normalno da postoji, ali volio bih vidjeti tu dozvolu, pa da mi onda omogućite na uvid. Sumnjam da dozvola za garažu i automehaničarsku radionu može odgovoriti na moje pitanje, s obzirom da sam kao građanin ovoga grada imao priliku vidjeti da se tamo otvorila zgrada u punom kapacitetu sa svim potrebnim sadržajima i da nam je kao takva prezentirana. Dakle, ako je uporabna dozvola vezana za garažu i automehaničarsku radionu onda je odgovor promašen, ako je vezana u cijelosti i ako nije privremena, nego trajna, onda odustajem od pitanja.

 ŽELJKO STANEC - Evo, odgovorit ću na postavljeno pitanja uvaženog vijećnik gosp. Skendrovića. Ovo ste možda sami u svom uvodu prokomentirali da niste zadovoljni odgovorima koje ste dobili, niste konkretizirali u čemu je vaše nezadovoljstvo, tako da na to ne mogu niti odgovarati, jer ne znam čime konkretno niste zadovoljni.

 Što se tiče prvog vašeg postavljenog pitanja, otkupa zemljišta za Mjesni odbor Molvice, opet niste konkretizirali, da li vam je to Vijeće mjesnog odbora, a dobro građani. To pitanje se kroz prošlu tribinu provuklo na Tribini gradonačelnika u Mjesnom odboru Molvice i naravno da Grad Samobor ima i volju i želju radi same neke perspektive širenja Mjesnog odbora, jer je to jedino mjesto na kojemu bi se taj Mjesni odbor mogao širiti, ali to je zemljište u privatnom vlasništvu. Grad Samobor, bilo da kupuje ili da prodaje svoja zemljišta, mora napraviti sudsku procjenu. Mi smo u Proračunu Grada Samobora ostavili 1.000.000,00 kn upravu za tu namjenu kupnje zemljišta, napravljena je procjena vrijednosti tog zemljišta. Osobno sam bio u kontaktu s vlasnikom tog zemljišta i gospođa na tu procijenjenu sudsku vrijednost za sada ne pristaje. Mi se ne možemo na žalost pogađati, niti gradonačelnik, niti nitko iz gradske uprave, da idemo pogodbom koliko nešto vrijedi već moramo poštivati, znači i kod prodaje našeg zemljišta i kod kupnje zemljišta, procjenu ovlaštenog sudskog vještaka. Ako se stranka ne slaže s tom procjenom, na žalost, od trgovine nema ništa. Evo, to je ukratko što se tiče tog zemljišta s time da smo imali i imamo još uvijek namjeru da se to zemljište otkupi, ako se naravno vlasnik s time složi.

 Za Javnu vatrogasnu postrojbu ste rekli da odustajete od pitanja i na to nemam razlog odgovarati.

 VLADIMIR SKENDROVIĆ - Niste razumjeli moje pitanje, ja sam rekao da odustajem ako mi pročelnik može dati uporabnu dozvolu za zgradu Javne vatrogasne postrojbe, onakvu kakvu ste je otvorili.

 ŽELJKO STANEC - Ja stvarno ne znam, vi ste postavili na prošloj sjednici Gradskog vijeća to pitanje i dobili ste odgovor na to pitanje. Ne znam u materijalu što vam je sve poslano, da li ste dobili uporabnu dozvolu ili potvrdu da za taj objekt nije potrebna uporabna dozvola, ne znam kakvi ste materijal točno dobili. Molim vas konkretizirajte točno što ste od materijala i koji ste odgovor dobili od pročelnika Upravnog odjela za upravljanje imovinom i razvoj grada.

 VLADIMIR SKENDROVIĆ - Evo, vrlo konkretno da ne duljim raspravu. Mogu li dobiti uporabnu dozvolu za zgradu Javne vatrogasne postrojbe? Kratko i jasno.

 IRENA FRANCEKOVIĆ - Zahvaljujem na mogućnosti da postavim nekoliko pitanja i da dam jedan prijedlog.

 Na prošlom Vijeću smo postavili niz pitanja na koje smo samo na nekoliko dobili odgovore, za neke nismo dobili odgovore, ne znam da li ćemo ih dobiti ili ćemo na neki drugi način doći do tih podataka. Predložila bih stručnim službama kada odgovaraju na naša pitanja da odgovaraju s malo više ozbiljnosti, jer odgovor koji kaže "sredstva dokapitalizacije trgovačkog društva Komunalac korištena su za povećanje temeljnog kapitala". Mislim da čak i djeca u osnovnoj školi razumiju da se ništa nije reklo, pa kada drugi put dajete odgovore na takva pitanja, molim vas da oni sadrže nešto, jer ovaj odgovor mislim da ne može zadovoljiti nikoga, jer ne radi se o malim novcima, radi se o 40.000.000,00 kn i mislim da smo trebali dobiti konkretan odgovor za što je tih 40.000.000,00 kn potrošeno.

 Moje današnje pitanje bih se odnosilo, ponovno se vraćam na temu mosta. Most i svaka ulica se smatra građevinskim objektom, postoji pravilnik o označavanju građevinskog područja gradnje, znači na toj ploči bi trebalo pisati između ostalog broj građevinske dozvole i ukoliko postoji potrebna dozvola Službe za zaštitu spomenika kulture. Na ploči koja je istaknuta na mjestu građenja mosta nije bilo takvih oznaka, ukoliko je u međuvremenu dobivena građevinska dozvola, možda je ploča i promijenjena, ali o tome nemam saznanja. Možda se ne bi dogodila takva greška u postavljanju kocaka da je postojala uredna građevinska dozvola i uredna suglasnost zaštitara o tome na koji način se takvi objekti rade. Taj most bi trebao biti jedan od najstarijih zidanih mostova u Europi, pa mislim da je o tome trebalo voditi računa prije nego je počela rekonstrukcija. Vezano uz taj problem mosta, pogotovo danas ste mogli vidjeti onaj problem koji je gosp. Skok spomenuo, a to je da se nije moglo i ne može se još uvijek normalno komunicirati ovim dijelom grada. Danas je došlo do ozbiljnog zastoja na kraju Ulice Franza Liszta pa prema Ulici Giznik, zbog strmine i skliske ceste, gdje je u opasnost došla i majka s dvoje djece u autu. Mislim da je Grad morao o tom označavanju obilaznica puno više promisliti prije nego je zatvorio takvu važnu prometnicu. Vezano uz most, pitanje je i financijske štete koju su pretrpjeli ugostitelji i svi oni koji rade posao od Trga pa prema starom dijelu grada, mislim da bi trebalo o tome isto voditi računa na koji način se zatvara takva prometnica i na koji način se ta komunikacija bolje obilježava za sve koji dođu u naš grad. To je bilo pitanje oko mosta i dozvola.

 Imam jedan prijedlog, a odnosi se na sljedeće, jedan dio sugrađana grada Samobora su penzioneri koji na žalost, većina njih ima vrlo malu osnovicu penzije, ti ljudi često pobolijevaju i iz svojih mjesta (Stojdraga, Grdanjci, Slavagora, Domaslovec, Farkaševec i druga udaljena mjesta) moraju doći do Doma zdravlja da bi pribavili neku uputnicu s kojom će ići dalje na neke pretrage u Zagreb, a za sve to skupa oni moraju plaćati autobusnu kartu do Samobora i od Samobora prema Zagrebu. Predlažem da Grad razmisli o mogućnosti besplatnih pokaza za penzionere, eventualno po visini penzije da se možda odredi za one koji imaju više penzije, da se odredi neko subvencioniranje takvog pokaza.

 KREŠO BELJAK - Evo, počet ću od kraja. Što se tiče besplatnih pokaza i tog prijedloga, mislim da taj prijedlog treba doći uz amandman koji ćete nadam se uputiti kada bude rasprava o donošenju proračunu Grada Samobora za sljedeću godinu.

 Na prvo pitanje, što se tiče odgovora da li ste vi zadovoljni ili ne, moram reći da bi gradski vijećnici, pogotovo koji su prvi puta gradski vijećnici, trebali prije nego što dođu na sjednicu proučiti malo bolje Poslovnik o radu Gradskog vijeća, za kada se postavljaju pitanja na koju temu i kad je vrijeme i mjesto. Zadnji puta je na sjednici bilo pitanje tijekom cijele sjednice po svim točkama dnevnog reda, na što su traženi odgovori. Kada bi to tako funkcioniralo, onda bi gradska uprava 24 sata dnevno pisala odgovore gradskim vijećnicima, iz opozicije, meni je jasno da vi se pokušavate izboriti za svoje biračko tijelo za ljude koji su vam dali povjerenje, ali to jednostavno ne ide na takav način. Zato postoji Aktualni sat na kojem postavljate pitanja i na kojem dobivate odgovore, a na ostala pitanja dobit ćete odgovore kakve ste sada dobili ili u buduće da je sve napravljeno sa zakonom. Sve je transparentno, Grad Samobor je jedan od najtransparentnijih gradova u državi, dobili smo višestruka priznanja za to. Materijale koje dobivate, predlažem da ih ne slažete samo na hrpu, nego da ih prije sjednice proučite i poslije sjednice proučite, pa ćete onda vidjeti da su odgovori na vaša pitanja u tim materijalima, samo ih treba naravno pročitati.

 Što se tiče mosta, mostova, ploča i ovog svega što je aktualno, ne bih previše o tome, nego će vam na to odgovoriti gosp. Željko Stanec.

 ŽELJKO STANEC - Na postavljeno pitanje uvažene vijećnice Irene Franceković, najvjerojatnije da sumnjate da Grad Samobor nema građevinsku dozvolu i da nije ishodio suglasnost od Konzervatora. Tu u potpunosti griješite, most ima svu potrebnu projektnu dokumentaciju, ima suglasnost zaštitara tih kulturnih spomenika, most je izgrađen 1906. godine, ako se ne varam, i drugi je najstariji most u Europi, no to sada nije niti toliko bitno. Grad Samobor niti jedne radove ne izvodi bez sve potrebne dozvole, koja je prethodna izvođenju određenih radova. Pošto vidim da stvarno zastupate legalnost poslova, ja sam posebno ono sretan kad tako netko legalno želi to sve raditi, legalno pita, jel mi legalno radimo. Mi smo došli u jedan problem legalizacije objekta, a upravo radi se o Društvenom domu Kladje, gdje ste bili u neko određeno vrijeme zakupoprimac tog prostora i upravo taj objekt je bio na raznorazne načine dograđivan, bez ijedne ikakve građevinske dozvole.

 IRENA FRANCEKOVIĆ - Odgovorila bih samo na to školovanje o Poslovniku. Naravno, ja ću Poslovnik pročitati još nekoliko puta, da ne dođem do greške, koju u ovom momentu ne vidim. Isto tako, moja diskusija oko mosta je bila upravo vezana na Pravilnik o označavanju gradilišta, pa smatram da i Grad ako sve te dozvole ima, to samo tamo je trebao legalno istaknuti, ništa drugo. Nisam sumnjala da li to Grad ima ili nema, nego ako se svi trebamo držati nekakvih pravilnika i poslovnika, da se to odnosi i na Grad.

 KREŠO BELJAK - Mislim da sve radove koje izvodimo u Gradu, od kada sam ja gradonačelnik, izvodimo u skladu s pravilima. Ovo me sada zaintrigiralo pitanje, baš me zanima, ne znam o kakvoj obnovi se radi i kojeg Društvenog doma u Kladju, kad je to bilo, što se dogodilo s time? Jel tu ima Grad nekakve veze, privatni vlasnici? Doista ne znam, možda gđa Franceković zna, pa može meni i svim gradskim vijećnicima pojasniti što se događalo prije desetak godina, a mislim da je gosp. Adamek bio gradonačelnik. Evo, čisto da znaju što se to obnavljalo i kakve veze vi imate s time, ne znam zašto vam je rekao gosp. Stanec to.

 MIRAN ŠOIĆ - Pitanje, odgovor.

 IRENA FRANCEKOVIĆ - Mislim da gradske vlasti imaju svu moguću dokumentaciju oko objekta Društvenog doma u Kladju, koje je bilo nekad u vlasništvu Mjesne zajednice, tako se to nekada zvalo 1991. godine. Grad je legalno preuzeo taj objekt od tvrtke, u biti ne samo taj objekt, nego samo dio toga i ne vidim u tome nikakve druge probleme.

 KREŠO BELJAK - Od koje je tvrtke preuzeo Grad i pod kojim uvjetima? Ne znam stvarno, pa dajte nas sada malo upoznajte s time.

 IRENA FRANCEKOVIĆ - Mislim da svu dokumentaciju imate vezano uz taj spis, pa ako treba, možete to izvaditi. Ne vidim da sada tu trebamo Vijeće zamarati s takvim pitanjima.

 KREŠO BELJAK - Ne znam o kakvoj se dokumentaciji radi, stvarno ne znam o čemu se radi. Dakle, postavili smo jedno pitanje tu sada, ne znam zašto bi se zamarali ili ne. Dakle, činjenica je da je Grad nešto radio s nekim privatnicima oko Društvenog doma u Kladju, a ja sada prvi put čujem to. Mislim, mi se možemo pozabaviti s tim, sve skupa, ali zanima me, čisto me zanima kao čovjeka koji je dobio treći put mandat građana, jel ima tu nekakvih potencijalnih afera ili nečega, stvarno ne znam. Mislim da bi to bilo jako zanimljivo i svim gradskim vijećnicima.

 MIRAN ŠOIĆ - Molim još kratko samo, jer smo pri kraju.

 IRENA FRANCEKOVIĆ - Ako smatrate da je privatno ulaganje od 300.000,00€, neka afera. Ulaganje je izvršeno na domu koji nije bio dom, u to vrijeme je bio, ne mogu to nazvati ni roh bau, u vrijeme preuzimanja, odnosno najma prvih sto kvadrata prostora bili su samo blokovi uz dozvolu Mjesne zajednice i uz Ugovor o zakupu, tvrtka MIPING je opremila taj prostor, opremila je cijeli okoliš.

 MIRAN ŠOIĆ - Mislim da ne bi sada išli u ovakvu raspravu, jer bi predaleko otišli, a pri kraju smo, još se javio gosp. Skok.

 DAMIR SKOK - U vezi diskusije gradonačelnika, naravno da sam iščitao nekoliko puta Poslovnik i materijale se trudim, pogotovo za teme u kojima vjerujem da nešto mogu doprinijeti. Naravno, nemojte mi zamjeriti ako pogriješim, a prvenstveno mislim da tu možemo kao kolege, sugrađani, prijatelji uvijek razgovarati. Molim vas ispravite me ako ikad pogriješim i povrijedim Poslovnik.

 Htio bih reći nešto upravo o onoj točki dnevnog reda od prošli puta gdje smo mi, kao vijećnici novoizabrani, a ne sudjelovajući u radu Vijeća, prošli puta trebali diskutirati o svim izvješćima koja su dolazila (Komunalca i ostala). Pokušao sam, tim više što sam vidio da vi kolege iz pozicije ne hvalite dovoljno neke ljude, prvenstveno pohvaliti nekakve lijepe projekte i voditelje od ljudi.

 Recimo, dobio sam dva odgovora na pitanja koje nisam postavio. Neću ulaziti, ja zahvaljujem gosp. Horvatu i Zniki, jer sam siguran da je to njihova predanost radu. Inače u budućnosti ja neću zahtijevati nikada takve formalne odgovore, jer vam ne želim oduzimati vremena. Radilo se konkretno o diskusiji gdje sam ja nakon gosp. Žitkovića, kada smo govorili o vatrogascima, čisto pitao, da li možda razmišljamo o nekakvom dodatnom parkiralištima, da mi je jasno da vatrogasci ne mogu naplaćivati parkiranje nego neki dogovor s Gradom. I nešto u vezi Muzeja, gdje sam ja htio diskutirati o tome, da mislim da bi budućnost Muzeja trebala biti blistavija, da bi trebali projekti biti. Nisam očekivao nikakav odgovor, to nije bilo moje pitanje, to su bili prijedlozi da dajem podršku da se eventualno u Proračunu Grada Samobora za iduću godinu iznađu veća sredstva za neke projekte. Tako da, evo, gradonačelniče, ja bih molio nemojte mi tako pisati odgovore, nemojte gubiti vrijeme, a na kraju krajeva možemo se vidjeti i porazgovarati o tome.

 MIRAN ŠOIĆ - Evo, još imamo jedno pitanje na brzinu, gosp. Rešetar.

 ZLATKO REŠETAR - Za početak imam jedan komentar, ja sam isto tako dobio odgovor i na tom odgovoru se zahvaljujem. Nad tim odgovorom sam se zabrinuo, pogotovo kada sam pročitao da Energo Metan, odnosno njegov direktor, ne zna gdje sve ima Energo Metan novac, pa je tek naknadno ustvrdio da ima 6.000.000,00 kn u banci na računu, odnosno na oročenoj štednji. Tako da je to za mene, kao jednog ekonomistu, obrazovanog ekonomistu, onako malo zabrinjavajuće.

 Da se dalje nadovežem na neka pitanja vezano za to, konkretno interesira me kao člana Gradskog vijeća, kakvi su planovi za kanalizaciju, odnosno za odvodnju na području grada Samobora. Da li se to radi i da li se planiraju povući novci iz Europske unije, da li se planira riješiti kanalizacija u okolnim mjestima i kada? To je prvo pitanje, konkretno.

 Drugo konkretno pitanje Palačnik. Znači dobili smo upite od gore ljudi koji imaju vikendicu i gore ljudi koji žive. Kada će se riješiti voda za Palačnik i da li će se sanirati gore onaj odron zemlje koji je bio, da ne dođe za vrijeme zime problem prolaska, prvo ralice Zimske službe, vozila i slično?

 KREŠO BELJAK - Poštovanom gosp. Rešetaru odgovori na pitanja. Što se tiče kanalizacije svakako su u dugoročnim planovima rješavanje kompletnog vodoopskrbnog i odvodnog sustava na području grada Samobora, napravljeni su projekti, ishođene su dozvole i sve to skupa je u visokoj fazi realizaciji. Nadam se da će u sljedećem periodu jedan veći dio samoborskih naselja, koji sada nemaju to riješeno, biti riješen.

 Što se tiče naselja Palačnik, Palačnik nije naselje nego je vikendaško naselje. Dakle, to je područje grada Samobora koje se nalazi na geološki izuzetno zahtjevnom terenu, gdje nekoliko puta godišnje dolazi do odrona, do klizišta, što sve uništava cestu i na neki način nam predstavlja Sizifov posao, jer što god napravimo, već prva kiša, u najvećem dijelu, uništi. Tako da ulaganje u Palačnik je konstanto, konstantno i bit će tako dok god Palačnik bude brijeg, kad jedan dan bude, za nekoliko tisuća godine, ravnica, onda se ništa više tamo neće morati ulagati. Ista stvar je s vodovodom, dakle, onima koji vas mole za to, a ja znam jako dobro o kome se radi, jel ti isti mole i nas tu već godinama, poručite da ćemo i dalje ustrajati na tome da plaćaju vodu, jednako kao što je plaćaju drugi, a da praksa koju su imale neke prethodne vlasti da se pune privatni bazeni i privatna crpilišta vodom koju plaćaju građani grada Samobora, te prakse neće biti.

 Poštovanom gosp. Skoku zahvaljujem što me je upozorio na činjenicu da je dobio odgovore na pitanja koje uopće nije tražio. Moram konstatirati da su se očito neki pročelnici u gradskoj upravi umorili, od ovog iscrpnog, iscrpljujućeg posla i da ćemo vrlo brzo, već na sljedećoj sjednici Gradskog vijeća, imati prijedlog rekonstrukcije gradske uprave, pa se ovakve stvari, siguran sam, neće više događati. Primite moje isprike, u ime cijele gradske uprave, svih pročelnika i svih djelatnika gradske uprave. Vrijeme je za laganu rekonstrukciju.

 MIRAN ŠOIĆ - Da li replika ili?

 ZLATKO REŠETAR - Zahvaljujem se cijenjenom gradonačelniku na odgovoru, samo bih htio napomenuti. Znači, ja ne posjedujem bazen, ljudi koji su mene pitali ne posjeduju bazen, nitko od ljudi koje ja poznajem na području Palačnika ne posjeduje bazen, gore nemam ništa. Tako da eto ne bi došlo do nekakvih implikacija, da ja ili netko meni poznati, koji su meni dali to, posjedu bazen, pa da se bazen puni.

 MIRAN ŠOIĆ - Evo, naš Aktualni sat je vremenski istekao, a priključila nam se još gradska vijećnica Irena Kapor, tako da nas sada ima 22.

 Predsjednik Gradskog vijeća Grada Samobora zaključuje Aktualni sat, te se prelazi na rad po usvojenom Dnevnom redu.

AD1.)

**MIRAN ŠOIĆ** - Prelazimo na prvu točku dnevnog reda - Prijedlog odluke o obavljanju dimnjačarske djelatnosti na području grada Samobora.

Molim gosp. Zvonka Župančića da ukratko veli o promjenama.

**ZVONKO ŽUPANČIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - O istom pravilniku su raspravljali i Odbor za komunalne djelatnosti i Odbor za statutarno - pravna pitanja, nisu imali nikakvih primjedbi.

 Otvaram raspravu.

 **MARINKO DŽEPINA** - Nije pitanje ali rasprava u kojoj bi apelirao na nekoliko stvari koje se nalaze u ovoj odluci. Naime, svjedoci smo svake godine, a naročito u ovom zimskom periodu dosta požara krovišta koja izazivaju, da tako kažem, neispravni dimnjaci ili peći na kruta goriva ili peći na plinsko gorivo. Naravno da osim materijalne štete, ovdje s neispravnim održavanjem dimnjaka i neispravnim servisiranjem ili ne servisiranjem odgovarajućih peći može doći i do, nažalost, još gorih posljedica, pa i do smrti. Naime, poznate su te takozvane bijele smrti, kada se radi o nepotpunom procesu gorenja, gdje onda od plina koji nastaje kod nepotpunog gorenja ili nepotpunog izgaranja može doći i do smrtnih posljedica. Naime, svima nam je poznato da u volumenu prostora negdje plin ugljični monoksid od 0,03% volumena prostora već izaziva nesvjesticu, pa i smrt. Da se to ne bi dogodilo, vrlo je važno postupiti po članku 8. ove odluke o obavljanju dimnjačarske djelatnosti i omogućiti redovnu kontrolu dimnjačaru, u smislu čišćenja i urednog servisiranja sve ove opreme o kojoj sam govorio. U ovoj raspravi želim apelirati na sve građane da puste dimnjačara i da mu omoguće kontrolu, ne samo radi ove zakonske norme koja je ovdje evidentirana, nego radi vlastite sigurnosti i radi vlastitog zdravlja.

 **MIRAN ŠOIĆ** - Ima li još pitanja? Ako nema, dajem Odluku na glasanje kako ste ju dobili u materijalu.

 Nakon provedenog glasovanja Gradsko vijeće Grada Samobora jednoglasno je (22 "za") donijelo sljedeću

**ODLUKU**

o obavljanju dimnjačarske djelatnosti na području grada Samobora u tekstu kao što je dan u materijalima za sjednicu.

 Tekst Odluke prilaže se ovom zapisniku i njegov je sastavni dio.

**AD2.)**

**MIRAN ŠOIĆ** - Prelazimo na drugu točku dnevnog reda - Prijedlog odluke o dodjeli Nagrada za životno djelo Grada Samobora u 2017. godini.

Molim gđu Anu Vlah da nas izvijesti.

**ANA VLAH** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu. Ima li pitanja?

Dakle, Odbor je zasjedao, ja sam predsjedavao Odborom, vrlo teško je bilo zapravo donijeti odluke s obzirom na argumente koji su istaknuti za svakog kandidata, pa su prijedlozi takvi kakvi jesu.

Ima li pitanja? Ako nema, predlažem da pojedinačno glasamo za svakog predloženog kandidata.

Prvo, predlažem gosp. Antuna Laušina.

Evo, možemo konstatirati da je Nagrada za životno djelo dodijeljena gosp. Antunu Laušinu sa 18 glasova "za", 1 "protiv" i 1 "suzdržan".

Sada dajem drugi prijedlog na glasovanje.

Predsjednica Kluba mi viče da traži pauzu prije glasanja o drugom kandidatu.

**Predsjednik Gradskog vijeća Grada Samobora daje kratku pauzu od pet minuta.**

**Nastavljamo s radom sjednice.**

 **MIRAN ŠOIĆ** - Mislim da ćemo moći kvalitetno donijeti odluke, a kolegice i kolege budemo izvijestili kada se pojave, nazad.

 Dakle, radi se sada o drugom prijedlogu, pok. Nadu Kuhar čuli ste tko je predložio, i dajem na glasovanje, tko je za?

 15 glasova je "za" i 2 "suzdržan".

Konstatiram po ovoj točki dnevnog reda da su Nagradu za životno djelo Grada Samobora u 2017. godini dobili Antun Laušin i pok. Nada Kuhar.

**AD3.)**

**MIRAN ŠOIĆ** - Prelazimo na treću točku dnevnog reda - Prijedlog odluke o dodjeli Nagrada Grada Samobora u 2017. godini.

Molim gđu Anu Vlah, pročelnicu Gradske službe da nas informira o stanju.

**ANA VLAH** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Otvaram raspravu. Da li ima pitanja?

Opet govorim da između ovih dvanaest vrlo teško je bilo izabrati pet, ali smo zapravo nekako uspjeli vidjeti značaj težine svakog prijedloga.

Ima li pitanja?

**VLADIMIR SKENDROVIĆ** - Nije pitanje, koliko je osvrt na ovu točku kao što se može i lako povezati na onu ranije. Naime, kada dobivamo prijedloge za nagrade, pretpostavlja se da je predloženi kandidat temeljem nečije procjene i određenog sustava vrednovanja zavrijedio tu nagradu. Uopće ne sumnjam da su svi ovi, prethodna trojica i ovih dvanaest, zaslužili na određeni način, netko više netko manje. Međutim za neki naredni period, ja znam da to danas nećemo moći niti promijeniti, niti postoji politička volja da se promijeni, znamo da gradonačelnik ima određene alate da još dodatno kroz plakete itd., nagradi. S obzirom da je ovdje ostalo, po prethodnoj točki jedan i u ovom slučaju još sedam, da se razmisli o tome da se tim ljudima, ja ih osobno ne poznajem, ali pretpostavljam da su u sportskom, obrazovnom, kulturnom, bilo kojem dijelu kojim su se bavili, obilježili određeni period i dali značajan doprinos i rejtingu ustanova koje su ih predložile i grada Samobora u cjelini i da te osobe budu dio prijedloga gradonačelniku da on u sklopu svojih alata iste i nagradi. S obzirom da nemamo definiran strogi sustav vrednovanja i kriterij, dakle, to je opća prosudba. Ja vjerujem ovome što ste vi rekli da je teško, mi se svi manje više poznajemo i znamo te ljude. Možda je šteta na neki način da onima koji su ove godine predloženi, da ipak ukoliko postoji mogućnost, na određeni način, ne dodijelimo određeni oblik nagrade, jer na taj način vraćamo odgovor i onima koji su ih predlagali, a to su, po meni osobno, sve kvalitetne udruge i savezi.

**MIRAN ŠOIĆ** - Molio bih gđu Anu Vlah da ponovi od zadnje sjednice kada je govorila.

**ANA VLAH** - Ne bih ja samo ulazila u sadržaj puno, samo bih čisto ono formalno pravno. Ovo što ste vi zapravo predložili imamo predviđeno i to našom Odlukom o javnim priznanjima, gdje gradonačelnik, naravno, može dodijeliti određene plakete i medalje, a što uredno i čini, tako da nije ni zapreka da on prema svom vlastitom nahođenju odluči hoće li ili neće, i kome od ovih predloženih kandidata, a može svima dodijeliti plaketu ili medalju.

**MIRAN ŠOIĆ** - Ima li još pitanja? Ako nema, dajem na glasovanje ponovno pojedinačno, kao što smo i u prethodnoj točki glasovali.

Prvo, Kući susreta Tabor da se dodijeli Nagrada Grada Samobora za 2017. godinu.

Možemo konstatirati da je s 20 "za" i 2 "suzdržan".

Sljedeći kandidat je Stjepan Črnjak iz Samobora, također za Nagradu Grada Samobora u 2017. godini. Tko je za?

20 glasova "za" i 2 glasa "suzdržan".

Filip Turk iz Samobora, također Nagrada Grada Samobora u 2017. Tko je za?

20 "za i 2 "suzdržan".

Stolnoteniski klub Samobor iz Samobora, 50 godišnjica djelovanja. Tko je za da se dodijeli Nagrada?

Znači, 20 "za" i 2 "suzdržan".

I na kraju dugogodišnji vatrogasac Stanko Plevko, za njegovo životno djelo i rad. Tko je za?

Znači, 20 "za" i 2 "suzdržan".

Možemo konstatirati da su Nagradu Grada Samobora u 2017. godinu dobili:

- Kuća susreta Tabor

- Stjepan Črnjak

- Filip Turk

- Stolnoteniski klub Samobor

- Stanko Plevko

**AD4.)**

**MIRAN ŠOIĆ** - Prelazimo na četvrtu točku dnevnog reda - Polugodišnji izvještaj o izvršenju Proračuna Grada Samobora za 2017. godinu.

Molim gosp. Željka Radovanića da nas izvijesti.

**ŽELJKO RADOVANIĆ** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Evo, o materijalu je raspravljano i na Odboru za financije, budući je tu predsjednik Odbora, pa da čujemo dvije rečenice što je u raspravi rekao.

**MARINKO DŽEPINA** - Odbor je po ovoj točki dnevnog reda održao sastanak i svi članovi Odbora su se uključili u raspravu o ovome izvještaju i nakon zaista obimne i opsežno provedene rasprave zaključeno je da se uputi Gradskom vijeću na usvajanje ovaj izvještaj, a temeljni zaključak Odbora odnosio se na to da zaista ovaj dio izvješća sadrži vrlo relevantne podatke, da sadrži podatke koji su egzaktni, a ono što je najvažnije, zapravo je, ostvaren suficit u ovom razdoblju od 01.01. - 30.06. u iznosu od 4.510.740,63 kn.

Odbor je sa 4 glasa "za" i 1 "suzdržan" podržao ovakvo izvješće.

 **MIRAN ŠOIĆ** - I Odbor za statutarno - pravna pitanja raspravljao koji također je prihvatio ovaj izvještaj.

 Otvaram raspravu, s molbom da se držimo Izvještaja 01.01. do 30.06., dakle, ako nam nešto nije jasno u materijalu napisano ili treba pojasniti koju konstataciju da se toga držimo da ne idemo širom.

 **VLADIMIR SKENDROVIĆ** - Što se tiče realizacije, ona temeljem izvješća pročelnika Radovanića stvarno pokazuje samo brojke i one možda same po sebi nisu uopće podložne nekakvoj posebnoj raspravi. Možda je značajno reći da je indeksacija nešto niža s obzirom da je polovica godine, ali iskustvo govori da se u drugom dijelu godine to relativno dobro kompenzira i da se u najvećem dijelu može postići blizu 100%, i to nije sporno. Samo želim naglasiti da je ovo pola godine, a s obzirom da je specifičnost izborne godine takva da je većina nas koji smo danas ovdje nova i da nije učestvovala u izradi Proračuna, ja kao predsjednik Kluba vijećnika HDZ-a bio sam i na Odboru "suzdržan", jer ne bih želio niti u pozitivnom, niti u negativnom smislu utjecati na odluku koja će vjerojatno biti pozitivna. Nadam se da će do kraja godine to izvješće uz nadolazeći Rebalans biti potpuno i da ćemo ga svi skupa moći prihvatiti.

 **MIRAN ŠOIĆ** - Da li se još netko javlja?

 **ZLATKO REŠETAR** - Prije svega dobro ste spomenuli da je dokumentacija opsežna, ali ja sam uspio to malo proučiti. Znači nekakvih generalnih zamjeraka nemam, dapače, evo, da i pohvalim, znači dovoljno je čitko za financijske stvari, za financijske pokazatelje, odnosno taj prijedlog proračuna Grada Samobora o izvršenju Proračuna Grada Samobora je uredno napravljen. Indeksacija je malo niža, znači ispod 50%, iako je pola godine prošlo, u nekim čimbenicima je ona nešto malo viša pa tu malo pripaziti i nekakav oprez da se do kraja godine ne premaši s velikim postotnim poenom. U principu pohvala od mene na taj dio posla.

 **MIRAN ŠOIĆ** - Da li se još netko javlja? Ako se ne javlja, predlažem da dajemo Izvještaj na glasanje. Tko je za ovakav Izvještaj koji je prihvaćen u materijalu?

 Nakon provedenog glasovanja Gradsko vijeće Grada Samobora s većinom glasova (18 "za" i 4 "suzdržan") donijelo je

**POLUGODIŠNJI IZVJEŠTAJ**

o izvršenju Proračuna Grada Samobora za 2017. godinu u tekstu kao što je dan u materijalima za sjednicu.

 Tekst Polugodišnjeg izvještaja prilaže se ovom zapisniku i njegov je sastavni dio.

**AD5.)**

**MIRAN ŠOIĆ** - Prelazimo na petu točku dnevnog reda - Izvješće o radu gradonačelnika Grada Samobora za razdoblje od 01.01. do 30.06.2017. godine.

Molim gđu Valentinu Horvat da u par rečenica iznese to.

**VALENTINA HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

**MIRAN ŠOIĆ** - Također o tome je raspravljao Odbor za financije i proračun, pa možda gosp. Marinko možete kao predsjednik Odbora par rečenica.

**MARINKO DŽEPINA** - Isto tako Odbor je pomno razmotrio ove materijale koji se tiču Izvješća o radu gradonačelnika Grada Samobora za razdoblje od 01.01. do 30.06.2017. godine. Isto tako na Odboru su svi članovi uzeli diskusiju i diskutirali o ovom izvješću. Mislim da nije bilo nikakvih većih ili da tako kažem problematičnih situacija koje bi se isticale, a koje bi trebalo iznijeti ovdje na ovom Gradskom vijeću. Odbor je ponajprije svjestan činjenice i vrlo smo to dobro istakli na Odboru da je ovaj Grad Samobor i Izvješće gradonačelnika dobio izvrsnu ocjenu, vezano za transparentnost Proračuna Grada Samobora, a sigurno da to ima veliku, da tako kažem, transparentnost i na ovu točku koju smo usvojili prije toga.

Odbor je sa 4 glasa "za" i 1 "protiv" podržao ovo izvješće i jednostavno proslijedio ga Gradskom vijeću na usvajanje.

**MIRAN ŠOIĆ** - Odbor za statutarno - pravna pitanja također je prihvatio ovo izvješće.

Otvaram raspravu, opet s napomenom, ako treba da damo, odnosno pitanja da nam nije nešto jasno ili da gradonačelnik može to detaljnije pojasniti.

**DAMIR SKOK** - Moja diskusija nije u smislu samog izvješća, nego jedan prijedlog. Siguran sam da gosp. gradonačelnik, kao saborski zastupnik, dobro zna što se sprema, odnosno novi Zakon o zaštiti životinja. Tu kada govorimo o realizaciji planiranih 15.000,00 kn, koje su planirane naravno s idućom godinom, odnosno donošenjem zakona. Htio bih samo reći sigurno da ćemo moći planirati više, sva skloništa i zbrinjavanje životinja donošenjem tog zakona, koliko ja vidim situaciju u Saboru, on će biti gotovo jednoglasno donesen, pa ćemo trebati planirati puno više. Evo, neovisno o mojoj poziciji, odnosno opoziciji po nekakvom defaultu ovdje, ja sam ravnatelj ustanove Zoološki vrt, koji u sastavu ima sklonište za nezbrinute životinje grada Zagreba u Dumovcu, koji je obično i uzor drugim skloništima u Hrvatskoj, jer nam iz svih županija dolaze, pogotovo sada kad je aktualizirano donošenje novog zakona, pogledati kako radimo, što radimo i kako smo organizirani. Eto, ja se stavljam na raspolaganje ukoliko smatrate da je potrebno s nekakvim savjetom, jer aktivno ga vodim svakodnevno, uključite me u raspravu, neovisno o mojoj poziciji, odnosno opoziciji.

**MIRAN ŠOIĆ** - Da li se još netko javlja?

**VLADIMIR SKENDROVIĆ** - Želim elaborirati samo ukratko na dio koji smo imali raspravu i na Odboru, kolega Džepina je sve točno rekao, ja sam bio taj jedini glas koji je bio "protiv" ovog izvješća, ne zbog toga što mislim da je gosp. gradonačelnik radio loše, nego smatram da nije radio dovoljno dobro, najblaže rečeno. Zašto? Zato jer mi smo Grad koji raspolaže, odnosno prvi smo Grad po broju stanovnika i visini financijskih sredstava koja su nam na raspolaganju, to iziskuje stalnu prisutnost ovdje, koordinaciju itd., iz ovog izvješća sve to izgleda fantastično, no ja mislim da je gradonačelnik premalo prisutan na dnevnoj bazi, drugim riječima da je previše odsutan. Razumijem obaveze na višoj razini itd., ali to jasno govori da u određenom sustavu izvrsnosti stvari nisu dovoljno dobre, ne kažem da su loše, nisu dovoljno dobre, a samo prisustvo bi možda dovelo do toga. Imam određene informacije, ne znam koliko su točne, o problemima unutar Referade za financije, gdje je Etičko povjerenstvo, već navodno, reagiralo itd. Smatram da gradonačelnik kao gazda kuće, kojega svi podupiremo i od kojeg očekujemo najviše, kad je stalno prisutan, onda može i kvalitetno reagirati i da do takvih stvari ne dođe. Ne znam koliko je točno, nisam bio, ali ružno je slušati kao svakodnevni građanin na Trgu da ima i takvih stvari.

Druga je stvar, pred tri mjeseca sam ispred Kluba HDZ-a u duhu istinskih upravljanja, nekakvih, možemo slobodno reći narušenih dijaloga i odnosa, putem pročelnice gradonačelnika, zamolio ukoliko gradonačelnik ima vremena, da ne otvaramo nekakve nepotrebne rasprave ovdje, nažalost u tri mjeseca se nije našlo petnaest minuta. Nadam se da će do kraja godine se naći možda petnaest - dvadeset minuta, da u jednoj normalnoj atmosferi možda podignemo i dijalog, ovdje i na ovom Vijeću, i općenito sa svrhom da kompletno u svim segmentima ipak budemo korektniji, dostupniji, da građani grada Samobora mogu od toga imati samo koristi. U tom smislu, mislim da ispred Kluba vijećnika HDZ-a, simbolično ću reći, da ja osobno ne prihvaćam ovaj prijedlog.

**KREŠO BELJAK** - Nisam vas dobro razumio gosp. Skendrović, kakvih petnaest minuta.

**VLADIMIR SKENDROVIĆ** - Ne, nije nikakav problem, evo tu je pročelnica, ona će se vjerojatno sjetiti da sam ja na telefon zamolio ako možete sastanak jedan osigurati nam, ona je rekla da ste u velikoj žurbi bili, vjerojatno je bila neka saborska sjednica, pa niste bili toliko prisutni tu i niste imali vremena, ali da ste rekli da ćete naći vremena da se nađemo. Zaista bih volio, ukoliko to vama ne predstavlja problem, ne kao predstavnik oporbene stranke u političkom smislu, nego kao gradski vijećnik.

**KREŠO BELJAK** - Sad sam shvatio. Zahvaljujem se na vašoj raspravi i zahvaljujem se što ćete glasati protiv izvješća, nisam naravno drugo niti očekivao. Izvješće je formalnost, koja je zakonska obveza i mi ga radimo dva puta godišnje i u principu je predstavljeno svim gradskom vijećnicima, koji ga mogu ili ne moraju prihvatiti. Glavno prihvaćanje izvješća o radu, mene kao gradonačelnika, mojih zamjenika gradske uprave, bilo je prije nekoliko mjeseci, a to su izbori. Dakle, to je meni najbolji znak da radimo dobro i da sam dovoljno tu, a koliko sam ja tu, to možete možda izvući zaključak iz toga što je moj privatni osobni broj telefona izvješen na svim vratima svake kancelarije gradske uprave Grada Samobora. Vi mi nađite jedan grad ili općinu u Hrvatskoj gdje je to tako.

Dalje, što se tiče sastanka s vama, doista sam stalno na sastancima, ja ću vam pripremiti pristupnicu HSS-a, pa kada se odlučite primit ću vas vrlo,vrlo brzo.

**IRENA FRANCEKOVIĆ** - Imam samo možda jednu malu kratku napomenu, zamolbu prema gradonačelniku. Od svih stvari kojima se gradonačelnik bavi, između ostaloga potiče i programe za poticanje malog gospodarstva, poljoprivrede i turizma, tako kaže na str. 14., ispada da je malo gospodarstvo planirano s nekim iznosom koji se izgleda od svih navedenih aktivnosti najmanje ostvario u ovih šest mjeseci. Apeliram na gosp. gradonačelnika, da se više uključi na to da se malo gospodarstvo i općenito gospodarstvo, u Samoboru na neki način ponovno potiče, da se utječe na to da se stvore nova radna mjesta, jer mislim da će Gradu i ljudima u gradu biti puno lakše živjeti i ostajati u Samoboru, ako dođe do toga da se malo poduzetništvo i veliko poduzetništvo na neki način poboljšaju. Apeliram ovim putem da se u tom smjeru, možda, u sljedećem proračunu nešto po tom pitanju učini.

**KREŠO BELJAK** - Samo ću se osvrnuti na zaposlenost u gradu Samoboru. Dakle, u prvih nekoliko godina mog mandata doista je bilo jako puno sastanaka, ovako kako kaže gosp. Skendrović, zato sam ja malo skeptičan oko tih sastanaka, jer ti sastanci su u prvih pet godina 90% ih je bilo, ja trebam nekakav posao. Evo sada je unaprijed neke stvari, kao bih rekao, odrežem. U zadnjih nekoliko godina obrnuti je slučaj, dolaze mali gospodarstvenici, mali poduzetnici, nešto veći i oni mene traže radnike. Dakle obrnuta je situacija. U ovom trenutku svi oni koji žele raditi u Samoboru posao sigurno mogu naći, jer u Samoboru kronično nedostaje, pogotovo strukovnih, radnika, to je činjenica. Mene već godinama nitko nije pitao za posao, osim naravno u Komunalcu, jer je opća predodžba da se u Komunalcu dobiva plaća, a ništa se ne radi, što je daleko od istine, pogotovo u zadnjih nekoliko godina. Jednostavno je situacija takva da nam odlaze mladi ljudi, iako se to u Samoboru ne vidi toliko, ali i iz Samobora ih je jako puno otišlo i još ljudi će otići. S druge strane, da ne radim reklamu nikome, ali reći ću, jedan poznati samoborski vulkanizer mi se prije dva - tri tjedna jadao da mjesecima ne može naći radnika za vuklanizersku radnju. Radnika, s uvjetima od pet ili šest tisuća kuna koji su bolji nego profesoru u srednjoj školi.

Zaboravio sam gosp. Skendroviću isto tako reći, da puno pozdravi one djelatnike gradske uprave koji mu daju informacije ili dezinformacije, to ih možete odmah na sljedećoj kavi od petnaest minuta pozdraviti i recite im da su to stvari s kojima se mogu doma baviti, a ne u gradskoj upravi kao zaposlenici gdje ih plaćaju svi građani grada Samobora. Dok sam ja na čelu gradske uprave da će biti na usluzi Grada Samobora, neće se baviti tračevima i širenjima informacija i dezinformacija. Puno ih pozdravite, tko god da bili, i budite uvjereni da im je odzvonilo i da vrlo skoro se više neće stići baviti tračevima i glupostima i širenjem ovakvih bezvezarija iz gradske uprave Grada Samobora.

**MIRAN ŠOIĆ** - Da li ima još pitanja? Ako nema, dajem Izvješće na glasanje.

Nakon provedenog glasovanja Gradsko vijeće Grada Samobora većinom glasova (18 "za", 1 protiv" i 3 "suzdržan") donijelo sljedeći

**ZAKLJUČAK**

**I.**

Prihvaća se Izvješće o radu gradonačelnika Grada Samobora za razdoblje od 01.01. - 30.06.2017. godine.

**II.**

Tekst Izvješća prilaže se ovom zaključku i njegov je sastavni dio.

 **MIRAN ŠOIĆ** - Samo bih rekao, mislim s ovim da je gradonačelnik malo tu prisutan, nazočan, kako želimo, bez obzira na naša opredjeljenja i razmišljanja, ima dva zamjenika, a mislim da bi svi Samoborci trebali biti sretni da imamo predstavnika u Saboru, gdje možemo rješavati određena pitanja, gurati, inicirati, pokretati, bez obzira na naša stranačka i ovakva razmišljanja. Evo samo toliko.

**AD6.)**

**MIRAN ŠOIĆ -** Prelazimo na šestu točku dnevnog reda - Prijedlog zaključka o davanju prethodne suglasnosti na Prijedlog statutarne odluke o izmjenama i dopunama Statuta Ustanove za upravljanje sportskim objektima Sportski objekti Samobor.

Molim gosp. Juru Horvata da se obrati u kratkim crtama.

 **JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - O materijalu je raspravljao i Odbor za društvene djelatnosti i brigu za mladež i Odbor za statutarno - pravna pitanja, koji ima određeni prijedlog, pa bih zamolio gđu Anu Vlah da ga pročita.

 **ANA VLAH** - Odbor za statutarno - pravna pitanja je utvrdio da se radi o odluci koja je u potpunosti u skladu s propisima, jedino je predložio da se u članku 8. Odluke, gdje pišu uvjeti za ravnatelja ustanove, po novim propisima to je magistar struke ili stručni specijalist i najmanje pet godina radnog iskustva, da se uz ovo "magistar struke ili stručni specijalist" stavi "visoka stručna sprema po ranijim propisima", tako da zapravo tu bude čitljivo i razumljivo svakome. Ostali članovi Odbora su se složili, pa predlažem vama članak 8. s ovom dopunom.

 **MIRAN ŠOIĆ** - Materijal ste dobili uz poziv, ova dopuna mislim da je za prihvatiti koja pojašnjuje zapravo kod raspisivanja natječaja i drugih dokumenata.

 Ima li pitanja? Ako nema, dajem na glasanje.

 Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeći

**ZAKLJUČAK**

**I.**

Daje se prethodna suglasnost na Prijedlog statutarne odluke o izmjenama i dopunama Statuta Ustanove za upravljanje sportskim objektima Sportski objekti Samobor, u tekstu kao što je dan u materijalima za sjednicu, s time da se u članku 8. prijedloga iza riječi: "- magistar struke ili stručni specijalist" dodaju riječi: "(visoka stručna sprema po ranijim propisima)".

**II.**

Ovaj zaključak stupa na snagu danom donošenja.

**AD7.)**

**MIRAN ŠOIĆ** - Prelazimo na sedmu točku dnevnog reda - Prijedlog zaključka o imenovanju ravnatelja Gradske knjižnice Samobor.

Molim gosp. Horvata da u par rečenica iznese obrazloženje.

**JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Otvaram raspravu.

 Ima li pitanja? Ako nema, dajem prijedlog, tko je zato da se gđa Dimnjaković imenuje za ravnateljicu Knjižnice?

 Nakon provedenog glasovanja Gradsko vijeće Grada Samobora jednoglasno je (21 "za") donijelo sljedeću

**ODLUKU**

**O IMENOVANJU RAVNATELJICE GRADSKE KNJIŽNICE**

**I.**

 Mirjana Dimnjaković iz Samobora, Ivana Zajca 1, imenuje se za ravnateljicu Gradske knjižnice Samobor, Krležina 9, Samobor, na vrijeme od 4 (četiri) godine, s početkom mandata 13. rujna 2017. godine.

**II.**

Temeljem ove odluke donijet će se rješenje o imenovanju.

**III.**

 Ova odluka stupa na snagu danom donošenja, a objavit će se u Službenim vijestima Grada Samobora.

**AD8.)**

**MIRAN ŠOIĆ** - Prelazimo na osmu točku dnevnog reda - Prijedlog zaključka o imenovanju ravnatelja Samoborskog muzeja.

Molim gosp. Juru Horvata da se obrati u kratkim crtama.

**JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Moram reći da je i Odbor za društvene djelatnosti i brigu za mladež raspravljao, Odbor za izbor i imenovanja i Odbora za statutarno - pravna pitanja, te su podržali ovakav prijedlog upravnog vijeća.

Otvaram raspravu.

Ima li pitanja?

**VLADIMIR SKENDROVIĆ** - Nije pitanje, koliko sugestija. Naime, na prošloj sjednici smo imali prilike glasovati o izvješćima ustanova, koje su danas predložene i temeljem provedenih natječaja verificiramo za budući četverogodišnji period i vrlo je teško, jer ćemo doći opet ubrzo u situaciju da glasamo o izvršenjima za ovu godinu. Sve će to brzo proći, a zapravo su vijećnici tu samo formalnost, mi nemamo prijedloge planova. To su ustanove koje se bave i obrazovanjem i očuvanjem kulturne baštine, itd., koja zahtjeva na određeni način i nekakav plan rada. Danas su tu interaktivni sadržaji, recimo kod Knjižnice i Samoborskog muzeja, kolega Skok je na prošloj sjednici svojom raspravom dao poticaj da se neke stvari pokrenu i tada nam je rečeno da će se to prodiskutirati i staviti u nekakvu raspravu. Apeliram da možda ti ljudi koji dobivaju naše povjerenje i zadovoljavaju formalne natječajne kriterije ipak iziđu van, jer vidjeli smo i na prošloj sjednici da je bilo onih koji su stvarno kvalitetno odrađivali, pohvaljivali smo ih. Mi naprosto ne znamo što hvalimo i na što se elaboriramo, jer oni po ovome samo moraju doći na posao i otići s posla, to je kriterij. Dakle, mi osim generalnog opisa posla ne vidimo ništa inventivno što bi ti ljudi mogli. Dakle nije kritika, dapače dignut ću ruku za, ali apeliram ako se može da se u tim ljudima probudi kreativnost, da oni ipak na neki način osjete obavezu da daju jedan doprinos više. Konkretno kada je riječ o Muzeju mislim da bi se tu jako puno moglo napraviti.

**MIRAN ŠOIĆ** - Ima li još pitanja?

**IRENA KAPOR** - Ovakve kamikaza izjave dotičnog kolege samo ukazuju da ne barata činjenicama i materijom. Naime, gosp. Milonjić kao aktualni ravnatelj Muzeja sam je kreator i aktivni sudionik u projektima, kako unutar svoje kuće, odnosno institucije Samoborskog muzeja, tako i u suradnji s drugim institucijama. Što se tiče ove točke dnevnog reda, dakle, Upravno vijeće Samoborskog muzeja, kao i ostala upravna vijeća drugih ustanova koje su predmetom ovog dnevnog reda, postupila su sukladno svim zakonskim aktima, raspisala su natječaj i odabrala kandidata aktualnog ravnatelja. Prema tome, evo, molim ako možete komentirati da se držite dnevnog reda.

**DAMIR SKOK** - Nadam se da neću biti proglašen kamikazom. Diskutirao sam i prošli puta i to pokušao, kao i sve druge diskusije biti vrlo pozitivan i pohvalio sam i rekao sam da ne govorim o djelatnicima, nego da govorim o tome, a možemo mi sada tu filozofirati gđa Kapor, možemo mi iz šupljeg u prazno, ali Muzej nam je takav kakav je, ima takvo radno vrijeme, ne znam uopće kome služi, ima takve projekte napravljene kakve ima, ima takvu zbirku kakvu ima i to nećemo nikad promijeniti. Tako da se nadam da nisam kamikaza, jer želim dobro Samoboru, želim dobro Muzeju, a mislim da se pod ovim vodstvom to ne može ostvariti i to je sve. Mislim da imamo pravo diskutirati na taj način, jer stvarno smatram da Samobor zaslužuje nešto tamo vrlo blizu, s desne strane od Trga, s čime se možemo ponositi, a ovo nije to.

**VLADIMIR SKENDROVIĆ** - Prvenstveno vas želim zamoliti da me zaštitite poslovničkim stvarima. Poslovnik ne predviđa da vijećnici međusobno raspravljaju o određenim stvarima. Mladu damu bih zamolio da me ne naziva kamikazom, jer sam sve samo ne kamikaza, pokušavam biti vrlo konstruktivan. Naglasio sam u svom obraćanju da ne upućujem nikakvu kritiku, nego da apeliram. Ako vi možda niste razumjeli ono što ja želim reći, onda je to vaš problem, a ne moj. Ja se elaboriram na činjenicu da mi koji danas dižemo ruku, a ja ću ju prvi dignuti, nismo dobili plan rada dotičnog gospodina, to je fakta koju vi ničem niste pobili, nego ste išli forme radi kontrirati. Molim da se suzdržite toga, jer ću se ja isto suzdržavati prema vama, a vas gosp. predsjedniče molim da me zaštitite po Poslovniku od rasprave kolegice.

**MIRAN ŠOIĆ** - Zahvaljujem na kritici. Da li ima još netko da se javlja? Ako nema, dajem na glasanje ovaj prijedlog, a što su ga prihvatili Odbor za društvene djelatnosti i Odbor za izbor i imenovanja i Odbor za statutarno - pravna pitanja.

Nakon provedenog glasovanja Gradsko vijeće Grada Samobora većinom glasova (16 "za", 3 "protiv" i 2 "suzdržan) donijelo sljedeću

**ODLUKU**

**O IMENOVANJU RAVNATELJA SAMOBORSKOG MUZEJA**

**I.**

 Miroslav Milonjić, Svetonedeljska 52, Žitarka, Rakov Potok, imenuje se za ravnatelja Samoborskog muzeja, Samobor, Livadićeva 7, na vrijeme od 4 (četiri) godine, s početkom mandata 13. rujna 2017. godine.

**II.**

Temeljem ove odluke donijet će se rješenje o imenovanju.

**III.**

 Ova odluka stupa na snagu danom donošenja, a objavit će se u Službenim vijestima Grada Samobora.

**AD9.)**

**MIRAN ŠOIĆ** - Prelazimo na devetu točku dnevnog reda - Prijedlog zaključka o imenovanju ravnatelja Ustanove za upravljanje sportskim objektima Sportski objekti Samobor.

Molim pročelnika gosp. Juru Horvata da nas malo izvijesti.

**JURO HORVAT** - Daje uvodno obrazloženje po točki dnevnog reda, a koje su vijećnici dobili u materijalima za sjednicu.

 **MIRAN ŠOIĆ** - Odbor za društvene djelatnosti i brigu za mladež, Odbor za izbor i imenovanja i Odbora za statutarno - pravna pitanja, podržali su prijedlog.

Otvaram raspravu.

Da li ima pitanja? Ako nema pitanja, dajem na glasovanje da se gosp. Čerkez imenuje za ravnatelja Ustanove.

Nakon provedenog glasovanja Gradsko vijeće Grada Samobora jednoglasno je (21 "za") donijelo je sljedeću

**ODLUKU**

**O IMENOVANJU RAVNATELJA USTANOVE ZA UPRAVLJANJE**

**SPORTSKIM OBJEKTIMA SPORTSKI OBJEKTI SAMOBOR**

**I.**

 Vladimir Čerkez iz Samobora, Mirnovečka 33, Mala Rakovica, imenuje se za ravnatelja Ustanove za upravljanje sportskim objektima Sportski objekti Samobor, A. Hebranga 26a, Samobor, na vrijeme od 4 (četiri) godine, s početkom mandata od 13. rujna 2017. godine.

**II.**

Temeljem ove odluke donijet će se rješenje o imenovanju.

**III.**

 Ova odluka stupa na snagu danom donošenja, a objavit će se u Službenim vijestima Grada Samobora.

**AD10.)**

 **MIRAN ŠOIĆ** - Prelazimo na desetu točku dnevnog reda - Ostale informacije.

 Ima li pitanja?

 **DAMIR SKOK** - Samo pitanje, i u Zapisniku imamo, u vezi onog mog prijedloga da bi napravili Dane Samobora u Gradu Zagrebu i sl., nisam dobio nikakav odgovor. Da li se o tome raspravljalo?

 **MIRAN ŠOIĆ** - Ako mogu ja reći, ovo smo shvatili kao prijedlog koji se uvrstio u Zapisnik, moram reći da smo mi i do sada nekoliko godina već imali u različitim prigodama Dan grada Samobora u Zagrebu na Jelačić placu. Prema tome, to je prijedlog za razmatrati da se prenese dalje u turističke i ove aktivnosti koje obavljamo.

 **DAMIR SKOK** - Znam, rekli ste mi da ćete mi to odgovoriti.

 **MIRAN ŠOIĆ** - Dobro, onda moramo još jedanput pročitati Zapisnik, evo ispričavam se.

 Ima li još tko kakvo pitanje?

Ako nema, onda ukratko da kažemo da je za sve članove gradskog vijeća, dakle sve vijećnike, organizirana 04. studenog 2017. godine ona naša edukacija vijećnika, kako bi bolje, lakše i kvalitetnije diskutirali i raspravljali. Obavijestit ćemo vas točno o vremenu i mjestu gdje će se to događati, ali da danas planirate 04.11., da kada dođe ne bude bilo nismo znali ili nemamo vremena, pa vas molim još jedanput to.

 Drugo, da najavimo da će se sjednica Gradskog vijeća održati 28. rujna 2017. godine. Dakle onda ide Rebalans proračuna i one stvarčice koje uz njega idu, da si znate unaprijed rezervirati vrijeme.

 Treće, moramo reći da smo raspravljali i o vremenu naših sastanaka i nakon svih mogućih razgovora, propitivanja, mislimo da u 14.00 sati krenemo s Aktualnim satom, a oko 15.00 sati nastavljamo sjednicu. Ako se slažete, to je bilo pitanje zadnji puta da vidimo da li je to moguće pomaknuti na kasnije, ranije. Evo već i sad smo pri kraju snage, a kamo li da do 19.00 ili 20.00 sati ostajemo.

 Imamo također informaciju ako ste se svi sjeli u zimskom redu vožnje na svoja mjesta, da tako ostane. Niste, dobro to je samo danas onda, a žrtve ste, podnijeti ćete te žrtve lagano danas.

Još da velim, da sagledavamo i to da vidimo taj naš prostor, možda malo da nađemo, ali to ćemo vidjeti u daljnjim našim aktivnostima gdje bi možda bilo lakše i ljepše raditi.

Zahvaljujem se na današnjem učešću i očekujem da se vidimo ponovno 28.09.o.g.

S obzirom da se više nitko ne javlja za riječ, a Dnevni red današnje sjednice je iscrpljen, predsjednik Gradskog vijeća Grada Samobora zaključuje 3. sjednicu Gradskog vijeća Grada Samobora.

Dovršeno u 16.10 sati.

**ZAPISNIČARKA PROČELNICA PREDSJEDNIK**

**Nada Gorišek Ana Vlah, dipl.iur. Miran Šoić**